《送太守傅尚书易镇当涂二十韵》
宋代·徐玑

帝业江淮表，丕承七十年。太平南北共，内禅子孙传。

弓矢深櫜橐，桑麻郁垄阡。江河春混混，雨露夜涓涓。

治久情多纵，才卑气或偏。穹苍宜予弼，渊默正思贤。

四世忠勋积，三朝节概全。威仪新禹服，光彩旧星躔。

本以文为治，尤知政有权。粟红初穰穰，榆散亦翩翩。

国似传东鲁，名能躐颍川。殊恩方锡马，盛美又临轩。

易镇旌旗远，趋朝剑履便。想知环去旆，咸似渴思泉。

典诰黄麻出，衣冠紫禁联。安危看去就，扶掖赖精专。

江岸梅花小，山城桂影圆。歌思惟两地，动化及无边。

相复中兴旧，书重说命篇。元勋列青史，焜耀祖宗前。

作者简介：徐玑（1162～1214）字致中，又字文渊，号灵渊，浙江温州永嘉松台里人。祖籍福建晋江安海徐状元巷人，唐状元徐晦之裔。“皇考潮州太守定， 始为温州永嘉人”。福建晋江徐定第三子，受父“致仕恩”得职，浮沉州县， 为官清正，守法不阿，为民办过有益之事。“诗与徐照如出一手，盖四灵同一机轴，而二人才分尤相近”（纪昀《四库全书总目录》）有《二激亭诗集》。 亦喜书法，“无一食去纸笔；暮年，书稍近《兰亭》”（叶适《徐文渊墓志铭》）后改长泰令，未至官即去世。